ANC maan SAUK-raad oor Motsoeneng-salarisSAUK-gebou in Kaapstad Foto: Maroela Media Die ANC het gesê die ekonomiese klimaat moet in ag geneem word voordat staatsamptenare se salarisse bepaal word, in reaksie op die jongste salarisverhoging wat die SAUK se bedryfshoof, Hlaudi Motsoeneng, ontvang het. “Die ANC versoek omsigtigheid wanneer openbare fondse gebruik word,” het Zizi Kodwa, woordvoerder van die party, Donderdag in ŉ verklaring gesê. Dit kom ŉ dag ná die SAUK se jaarlikse verslag aan die parlement voorgehou is en dit aan die lig gekom het dat Motsoeneng se jaarlikse pakket met byna R1 miljoen na R3.78 miljoen gestyg het. “Die raad van die SAUK moet nie buite die raamwerk van die nasionale tesourie optree nie,” het Kodwa bygevoeg. “Dit is ons siening dat ekonomiese neigings besluite oor die vergoeding van staatsamptenare moet bepaal.” Kodwa het gesê die regerende party is oortuig dat enige salarisaanpassing gebaseer moet word op “regverdigbare gronde” soos die inflasiekoers wat in die staat en privaat sektor as ŉ riglyn gebruik word. “Ons regering het homself daartoe verbind om die gordel stywer te trek. Ons versuim om hieraan te voldoen kan ŉ gevaarlike presedent skep wat nie volgehou of geregverdig kan word nie,” het Kodwa gesê. Volgens die jaarlikse verslag het die SAUK ŉ verlies van R401 miljoen in die afgelope finansiële jaar gely. Maroela Media het berig Motsoeneng het vrae oor sy verhoging as rassisties afgemaak toe hy aan verslaggewers gesê het dit is nie ŉ sonde vir swart mense om meer geld te verdien nie. Die Demokratiese Alliansie het die Openbare Beskermer, Thuli Madonsela, Donderdag formeel versoek om die verhoging te ondersoek. Gavind Davis, woordvoerder vir die party, het in die skrywe aan Madonsela gesê Motsoeneng se salarisverhoging blyk onbehoorlik te wees, veral in die lig daarvan dat sy reeds in ŉ verslag in 2014 bevind het dat sy salaris binne een jaar drie keer verhoog het. Madonsela het tugstappe teen Motsoeneng aanbeveel. Hy was in daardie stadium waarnemende bedryfshoof. Hy is egter in Julie permanent in dié amp aangestel.